|  |  |
| --- | --- |
| **Γραφείο Αντιπεριφερειάρχη**  **Επιχειρηματικότητας & Εξωστρέφειας**  **Καραγιάννης Κωνσταντίνος** | **Λαμία 17/07/2020** |

**ΠΡΟΣΚΛΗΣΗ ΓΙΑ ΣΥΜΜΕΤΟΧΗ ΣΕ ΕΚΠΑΙΔΕΥΤΙΚΗ ΔΡΑΣΗ ΣΧΕΤΙΚΗ ΜΕ ΤΗΝ**

**ΕΦΑΡΜΟΓΗ ΥΓΕΙΟΝΟΜΙΚΩΝ ΠΡΩΤΟΚΟΛΛΩΝ ΣΤΗΝ ΕΠΟΧΗ ΤΟΥ COVID-19**

Η Περιφέρεια Στερεάς Ελλάδας με τη συνδρομή του Κέντρου Υποστήριξης Επιχειρήσεων (ΚΥΕ), ανακοινώνει την έναρξη εκπαιδευτικής δράσης για τη στήριξη επιχειρήσεων που αφορούν στη λειτουργία τους και στα αντίστοιχα **ΥΓΕΙΟΝΟΜΙΚΑ ΠΡΩΤΟΚΟΛΛΑ** που πρέπει να εφαρμόζουν στο πλαίσιο λήψης μέτρων έναντι του κορονοϊού COVID-19.

Η υποβολή αιτήσεων για τα **δωρεάν** σεμινάρια της Περιφέρειας αφορά **επιχειρήσεις Αγροδιατροφής**, **Επισιτιστικές επιχειρήσεις** καθώς και **επιχειρήσεις το αντικείμενο των οποίων σχετίζεται με την ανάπτυξη τουριστικής δραστηριότητας, όπως για παράδειγμα πολλές εμπορικές επιχειρήσεις (π.χ. λιανεμπόριο).**

Οι αιτήσεις για τα τμήματα εκπαίδευσης θα κατατίθενται ηλεκτρονικά από **17/07/2020 μέχρι και 27/07/2020** μέσω του ακόλουθου συνδέσμου:

[Αίτηση συμμετοχής για τηλεκπαίδευση με τίτλο "Υγειονομικά πρωτόκολλα των επιχειρήσεων των κλάδων της Αγροδιατροφής, του Επισιτισμού και του Λιανικού Εμπορίου για τον COVID-19"](http://pste.freestudies.gr/formagrostel.php)

Τα πρώτα τμήματα τηλεκπαίδευσης θα αρχίσουν την **21/07/2020** και θα ολοκληρωθούν στις **31/07/2020.** Οι ενδιαφερόμενοι θα ενημερωθούν για την ημερομηνία και ώρα του σεμιναρίου που  
θα παρακολουθήσουν, με email στα στοιχεία που δηλώνουν κατά την εγγραφή τους.

Η εκπαίδευση θα είναι συνδυαστική, σύγχρονη (2 διδακτικές ώρες online σεμινάριο με ειδικούς εκπαιδευτές) και ασύγχρονη (8 ώρες) που θα αφορά στην πρόσβαση σε  
παρουσιάσεις, εκπαιδευτικά βίντεο, εκπαιδευτικό υλικό, νομοθεσία, έντυπα υπουργείων και οργανισμών.

Αξίζει να επισημανθεί ότι στους συμμετέχοντες θα αποσταλεί ηλεκτρονικά βεβαίωση παρακολούθησης.

Οι θεματικές ενότητες του σεμιναρίου κατάρτισης περιγράφονται συνοπτικά παρακάτω:

- Πηγές και τρόποι μετάδοσης του ιού.  
- Ανάπτυξη σχεδίου δράσης.  
- Ανάπτυξη σχεδίου διαχείρισης ύποπτου κρούσματος.  
- Διαδικασίες ενημέρωσης των αρμοδίων του καταλύματος και των ίδιων των πελατών.  
- Μεθόδους και επικοινωνιακή προσέγγιση των επισκεπτών.  
- Συμπεριφορά και ενέργειες σε περίπτωση ασθένειας από το προσωπικό.  
- Μέθοδοι και πρακτικές καθαρισμών και απολύμανσης των εντοπισμένων σημείων με βάση την επικινδυνότητα και την πιθανότητα μετάδοσης της ασθένειας.  
- Τήρηση των βασικών μέτρων αποφυγής μετάδοσης του κορωναϊού.

Τα σεμινάρια θα πραγματοποιήσει ομάδα γιατρών διαφόρων ειδικοτήτων και εποπτών υγείας, υγιεινολόγων, στελεχών της δημόσιας υγείας καθώς και στελεχών επιχειρήσεων με εμπειρία στην εφαρμογή και στην εκπαίδευση.

Η εκπαίδευση προτείνεται να γίνεται σε επιλεγμένα στελέχη των επιχειρήσεων, όπως σε στελέχη που είναι οι υγειονομικοί υπεύθυνοι των επιχειρήσεων, οι οποίοι αφού λάβουν τις απαραίτητες γνώσεις σχετικά με τα νέα υγειονομικά πρωτόκολλα, θα εκπαιδεύσουν με τη σειρά τους το υπόλοιπο προσωπικό των επιχειρήσεων.

Για την υποστήριξη της εκπαιδευτικής διαδικασίας θα δημιουργηθεί και μια **ειδική πλατφόρμα "ερωτοαπαντήσεων",** που θα λειτουργήσει με τη μορφή υποστηρικτικής ενημέρωσης στους συμμετέχοντες, καθ’ όλη τη διάρκεια της εκπαίδευσης.

**ΣΤΟΙΧΕΙΑ ΕΠΙΚΟΙΝΩΝΙΑΣ**

**✓ Για οποιαδήποτε ΑΠΟΡΙΑ ΕΠΙ ΤΟΥ ΥΛΙΚΟΥ του προγράμματος μπορείτε να απευθυνθείτε στο email**[**pste.covid19@freestudies.gr**](mailto:pste.covid19@freestudies.gr)**ή στο τηλέφωνο 2262024249**

**✓ Για οποιοδήποτε ΔΙΑΧΕΙΡΙΣΤΙΚΟ ΘΕΜΑ προκύψει μπορείτε να απευθυνθείτε στο e-mail:**[**pste.covid19@freestudies.gr**](mailto:pste.covid19@freestudies.gr)

**✓ Για οποιοδήποτε ΤΕΧΝΙΚΟ ΠΡΟΒΛΗΜΑ μπορείτε να απευθυνθείτε στην τεχνική υποστήριξη στο email:**[**ty@vellum.org.gr**](mailto:ty@vellum.org.gr)**ή στο τηλέφωνο 2310501895 και στην επιλογή 2 από το μενού**

**ΠΟΛΙΤΙΚΗ ΤΟΠΟΘΕΤΗΣΗ**: «Στην εποχή του COVID-19 η λειτουργία μιας επιχείρησης πρέπει να διέπεται από συγκεκριμένους κανόνες στη βάση των Ειδικών Πρωτοκόλλων Υγειονομικού Περιεχομένου. Με τον τρόπο αυτό, εξασφαλίζεται με τον πλέον βέλτιστο τρόπο, η διάθεση των προϊόντων και η παροχή υπηρεσιών προς τους πολίτες-καταναλωτές από τις επιχειρήσεις της Περιφέρειας Στερεάς Ελλάδας με όρους ασφάλειας, ποιότητας και υγείας.

Η Περιφέρεια Στερεάς Ελλάδας, μαζί με το Κέντρο Υποστήριξης Επιχειρήσεων, οργάνωσαν τη δωρεάν τηλε-εκπαίδευση στα ειδικά αυτά υγειονομικά πρωτόκολλα για να ενδυναμώσουν την προσπάθεια της επιχειρηματικής κοινότητας να λειτουργήσει με υπευθυνότητα απέναντι στους εργαζόμενους και στους καταναλωτές».

Ο Αντιπεριφερειάρχης Επιχειρηματικότητας και Εξωστρέφειας   
Στερεάς Ελλάδας

ΚΩΝΣΤΑΝΤΙΝΟΣ ΚΑΡΑΓΙΑΝΝΗΣ